Baju Melayu

Baju Melayu (Jawi: باجو ملايو) ialah pakaian tradisional dan kebangsaan lelaki Melayu. Baju Melayu terbahagi kepada dua bahagian iaitu baju (kemeja lengan panjang) dan seluar panjang serta dilengkapi dengan samping dan songkok. Baju Melayu terdapat dua jenis garisan leher iaitu teluk belanga dan cekak musang. Baju Melayu biasanya dipakai sebagai pakaian harian terutama sekali untuk bersembahyang, ke pejabat, majlis formal, dan sebagai pakaian adat. Baju Melayu juga merupakan pakaian rasmi Malaysia. 
Baju Melayu bewarna hitam dengan kain songket hitam bersulam dengan benang emas dianggap satu bentuk pakaian rasmi, dan pakaian rasmi diperlukan semasa acara-acara rasmi negara, terutama orang-orang yang sangat formal seperti sambutan hari keputeraan Yang di-Pertuan Agong rasmi di Malaysia. Duta Malaysia membentangkan kelayakan mereka kepada ketua negeri asing juga dikehendaki untuk memakai hitam Baju Melayu. Baju Melayu berwarna putih dipakai oleh kerabat diraja Malaysia apabila berkabung lulus dari ahli keluarga diraja.

Sejarah

Pemakaian Baju Melayu telah berkuat kuasa sewaktu pemerintahan Sultan Muhammad Shah, Melaka (1424-1444) sultan ketiga dari empayar Kesultanan Melayu Melaka. Beliau telah mengeluarkan satu bentuk titah yang melarang orang-orang Melayu memakai cara atas angin (Arab, India & Eropah) serta cara bawah angin (China & Khmer). Pada hari jumaat juga semua lelaki Melayu dikehendaki pergi ke masjid dengan memakai sepersalinan bersih dan cantik lengkap bertanjak dengan wangian kasturi. Pemakaian serban Arab bagi lelaki Melayu hanya dibenarkan di dalam masjid sahaja.
Baju Melayu, baju Sikap atau baju Layang adalah berlengan pendek (3 suku). Ada juga baju Melayu yang dibuat tidak berlengan. Baju Melayu asalnya semua dicipta dengan gaya leher ‘teluk belanga’ dan gaya leher ‘cekak musang’ hanya boleh dipakai oleh Raja atau Sultan sahaja.
Seluar juga adalah pendek paras betis kaki semasa zaman Bendahara Paduka Raja Abdul Jalil atau Sultan Abdul Jalil IV diangkat menjadi Sultan Johor. Setelah mangkatnya Sultan Mahmud Shah II (mangkat dijulang) pada tahun 1699, beliau telah mengubah pemakaian baju dan seluar dengan memanjangkan kain sehingga ke pangkal lengan (baju) dan ke pangkal buku lali (seluar).  Semua buatan baju Melayu dan seluar adalah berkekek dan berpesak. Kebiasaannya, baju Melayu dijahit menggunakan fabrik kapas atau campuran yang selesa dipakai.

Baju Sikap atau Baju Layang

Baju sikap atau baju layang pula hanya boleh dipakai oleh golongan bangsawan yang berdarah Raja dan juga orang-orang yang di anugerahi gelaran seperti Datuk, Tun dan sebagainya.

Hiasan Kepala

Pemakaian tanjak, destar, ikat kepala juga telah ditetapkan mengikut darjat dan pangkat masing-masing dari jenis kain yang digunakan sehingga cara ikatan dan lipatan. Puncak tanjak yang dipanggil ‘daun’ pula dihalakan ke sebelah kiri bagi rakyat biasa dan ke sebelah kanan (atau duduk) di tengah-tengah bagi golongan bangsawan dan DiRaja. Manakala ekor tanjak yang disebut ‘pucuk’ pula perlu disimpan ke dalam bagi semua lapisan rakyat jelata melainkan 2 golongan sahaja iaitu Raja (termasuk ahli keluarga) dan Laksamana. Pucuk ini adalah lambang kuasa yang ada pada seseorang. Begitu juga dengan lapisan ‘tingkat’ lipatan, makin besar darjat dan pangkat seseorang, makin tinggi lipatan tanjaknya.

Seluar

Seluar pula, terdapat pelbagai rekaan dalam alam Melayu. Golongan panglima, pahlawan dan sebagainya gemar mengenakan seluar dari gaya ‘gunting Aceh’ yang mempunyai buatan kekek yang amat besar (kelihatan seperti kain sarung), manakala bagi orang-orang lain termasuk Sultan, mereka hanya mengenakan seluar biasa dari gaya ‘gunting Cina’ yang mempunyai buatan kekek yang kecil.

Malaysia

Baju Melayu biasanya dipakai di Malaysia kerana merupakan pakaian rasmi Malaysia. Lelaki Malaysia biasanya memakai baju untuk majlis-majlis keagamaan yang umum, seperti melawat masjid atau untuk perhimpunan agama atau menyambut perayaan umum seperti Hari Raya Aidilfitri dan Aidiladha. Walaupun begitu, di Malaysia, ia biasanya dipakai di acara-acara formal, seperti perkahwinan. Sesetengah syarikat membenarkan pekerja lelaki beragama Islam untuk memakai baju Melayu untuk menunaikan Solat Jumaat pada hari Jumaat. Baju Melayu juga menjadi lebih popular dan dipakai bukan sahaja di acara-acara tradisional, tetapi juga di majlis-majlis rasmi. Pegawai kerajaan akan memakai baju Melayu dengan bangganya semasa acara-acara rasmi (acara kebangsaan) seperti Istiadat Mengangkat Sumpah. Ia juga dipakai sebagai pakaian seragam dalam Silat, seni mempertahankan diri tradisional Melayu khususnya di Malaysia.

Brunei Darussalam

Rakyat Melayu Brunei sering memakai pakaian Baju Melayu sewaktu majlis-majlis formal khususnya bagi golongan Diraja Brunei yang kerap menggunakan pakaian tersebut. Bagi rakyatnya, Baju Melayu biasanya dipakai sewaktu perayaan-perayaan umum seperti Hari Raya Aidilfitri dan Aidiladha sama seperti Malaysia. Bukan itu sahaja, cara pemakaian Baju Melayu Brunei dan Malaysia juga tidak ada bentuk perbezaannya.

Singapura

Rakyat Melayu Singapura dilihat kurang mengenakan pakaian Baju Melayu kerana Melayu merupakan minoriti di Singapura. Namun, pemakaian ini sering digayakan sewaktu Hari Raya Aidilfitri. Ia juga dipakai sewaktu hari Jumaat.

Thailand

Di Thailand, pakaian Baju Melayu juga digayakan oleh rakyat Melayu beragama Islam yang kebanyakannya menetap di wilayah Pattani, Yala, Songkhla dan Narathiwat. Namun, hanya sebilangan sahaja yang dilihat memakai pakaian tersebut kerana mengalami konflik agama yang tercetus diantara Islam dan pemerintah Thailand.

Indonesia

Di Indonesia, kedua-dua Baju Melayu dalam kedua-dua gaya kolar (dan lain-lain pakaian Melayu seperti baju Kurung) adalah popular di wilayah besar dengan penduduk Melayu seperti Riau, Kepulauan Riau, Kalimantan Barat dan wilayah beberapa yang lain.